再用韻酬朱行甫
作者：方岳
朝代：宋

paragraphs: 夢中翠鳳飛來雙，駕言后土遜名邦。
手持玉簡判紅紫，斂袂欲以詩城降。
粹容喜動日月角，揖我入對玲瓏窗。
爲言瓊花返蓬閬，下界久矣無根樁。
乃今存者贋本耳，補亡以紿青油幢。
人間識真蓋亦寡，載酒嘉賓寧論缸。
黄冠誕譎謹勿信，傳訛聽舛其言哤。
爲花作辨誰氏子，謬妄補入黄鍾腔。
耳庸目陋惑世俗，其罪不能三赦憃。
朱雲之孫亦奇士，文有氣骨豐而厖。
謂瓊赤玉匪爲白，不比俗論紛茸尨。
詩筒往來捷於響，夜發嚴鼓聲逢逢。
咨爾岳爲謝此老，壯哉寸管飛濤江。